Siya nagabot sa Bali kan 1929 kun saen sarong artistang Aleman, si Walter Spies asin sarong Holandes na musikologo, si Jaap Kunst saiyang nagkabiristo. Kaiba si Kunst, siya nagpasiring sa Nias, asin dangan kaidto siya nagbalik sa Bali kan 1930. Siya naagda na magestar sa Ubud ni Cokorda Gde Raka Sukawati. Sa pagultan nin 1929 asin 1940 si Bonnet nagpirmi sa Ubud. Kan si Spies naghubo sa Campuhan, si Bonnet inukopar an water palace ni Spies sa Ubud asin duman siya nagkaag kan saiyang studio. Duman siya naimbwelto sa mga isyu sa komunidad siring sa salud asin edukasyon. Siya hararom man na naimbwelto sa mobimyento nin Pita Maha, na ini nagbusol sa mga artistang lokal na itaas saindang lebel kan saindang arte. Kan umabot an mga Hapon sa Bali, si Bonnet libre pa maghiro hanggan 1942 kan siya sinubol na maghale asin magpasiring sa Sulawesi. An panahon niya sa kalawigan kan Ikaduwang Gerang Pankinaban nakaestar siya sa kampong kulongan sa Pare-Pare, Bolong asin sa Makassar. Kan 1947 si Bonnet nagbalik sa Bali kun saen  duman nagtugdok kan saiyang harong asin studio sa Campuan.  Maski ngani nagroro an relasyon kan Indonesya asin Netherlands, si Bonnet nakapasige pagestar duman huli sa relasyon niya ki Presidente Sukarno na nagdamot nin 14 kan saiyang mga obra. Kaya lang siya pinatalsik sa Indonesya kan 1957 kan siya nagsayuma na taposon an retrato ginigibo niya ki Sukarno; alagad, 15 taon pakalihis, siya nakabalik.